kirmantæpper
Kirmantæpper, håndknyttede tæpper fra byen Kerman i det sydøstlige Iran, der har været berømte, siden shah Abbas i slutningen af 1500-t. grundlagde et hofvæveri i den afsidesliggende by. Flere bevarede have- og vasetæpper stammer muligvis herfra. Nyere kirmantæpper, knyttet på et grundvæv af bomuld, er kendt for deres høje kvalitet, afdæmpede farver og de talrige blomster, især roser, der pryder både midterfelt (ofte med stor medaljon) og borter. Figuraltæpper med både europæiske og persiske motiver indgår også i produktionen, der siden slutningen af 1800-t. har omfattet en stor eksport til Europa og USA.